钦定古今图书集成/明伦汇编/宫闱典/第133卷 > 陈奉
## 钦定古今图书集成/明伦汇编/宫闱典/第133卷 > 陈奉

按《明外史宦官传》：“奉，御马监奉御也。万历二十七年
二月，命征荆州店税，兼采兴国州矿洞丹砂及钱厂
鼓铸事。奉兼领数使，恣行威虐，每托巡历，鞭笞官吏，
剽劫行旅。商民恨剌骨，乃伺奉自武昌抵荆州时，聚
数千人噪于涂，竞掷瓦石。奉走免，遂诬襄阳知府李
商耕、黄州知府赵文炜、荆州推官华玨、荆门知州高”
则巽、黄州经历车任重等煽乱。帝为逮玨任重，而谪
商耕等官。兴国州奸人漆有光讦居民徐鼎等掘唐
相李林甫妻杨氏墓，得黄金巨万。腾骧卫百户仇世
亨奏之。帝命奉括进内库，奉因毒拷责偿，且悉发境
内诸墓。巡按御史王立贤言：“所掘墓乃元吕文德妻，
非林甫妻。奸人讦奏，语多不仇。请罢”不治，而停他处
开掘。不报。二十八年正月，奉奏：“武昌民千馀，于去年
腊月蜂涌臣署，抛砖击臣，仅以身免。”二月，南京吏部
主事吴中明奏《湖广激变情形》，言：“奉吓诈官民，僭称
千岁。其党至直入民家卧房，奸淫妇女。或掠入税监
府内。王生员之女、沈生员之妻，皆被逼辱。以致士民
公愤，涌至万馀，甘与奉同死。抚按三司护之数日，仅
而得全。而巡抚支可大曲为蒙蔽，天下祸乱将何所
底？”大学士沈一贯亦言：“陈奉入楚，始而武昌一变，继
之汉口、黄州、襄阳、武昌、宝庆、德安、湘潭等处。变经十
起，几成大乱。乞大沛、弘仁，以收楚民之心。”帝皆置不
问。奉复使人开榖，城矿不获，胁其库金，为县民所逐。
武昌兵备佥事冯应京劾奉十大罪。奉随奏疏诬之，
即降应京杂职。奉又开枣阳矿，知县王之翰以显陵
近，执不可。奉劾之翰，并及襄阳通判邸宅、推官何栋
如、给事中田大益、御史李以唐等，合疏为之翰等言。
帝不听，缇骑逮讯，并追逮应京。应京素有惠政，民号
哭往送，切齿恨奉。奉又榜列应京罪状于衢，众复相
聚万馀，围奉公署，誓必杀奉。奉逃匿楚王府。众乃投
奉党耿文登等十六人于江，以巡抚可大护奉，燔其
辕门。事闻，一贯及给事中姚文蔚等请撤奉，不报。而
御马监监丞李道方督理湖口船税，亦奏：“奉水沮商
舟，陆截贩贾，征三解一，病国剥民。”帝始从道言，召奉
归而用一贯，请革可大职，以工部侍郎赵可怀代。奉
在湖广二年，惨毒备至。及去，金宝财物钜万计。可大
惧，为民所掠，多与徒卫。巡按立贤议留奉行囊，简其
数上闻。监司力沮之，乃已。可怀已入境，亦使人导之
出疆。楚民无不恨可大、可怀者。奉至京师，给事中陈
维春、郭如星复极言其罪。帝不怿，降二人杂职。三十
二年始释应京归。之翰卒，瘐死。当奉劾商耕等时，临
清民亦噪而逐马堂。马堂者，天津税监也，兼辖临清。
始至，“诸亡命从者数百人，白昼手银铛，夺人产，抗者
辄以违禁罪之。僮告主者，畀以十之三。中人之家，破
者大半，远近为罢市。”州民万馀，纵火焚堂署，毙其党
三十七人，皆黥臂诸偷也。事闻，诏捕首恶，株连甚众。
有王朝佐者，素仗义，慨然出曰：“首难者我也，勿累无
辜。”临刑，神色不变。知府李士登恤其母妻，临清民立
祠以祀。后十馀年，堂擅往扬州，巡盐御史徐缙芳劾
其九罪，不问。